L'Agència Catalana de Protecció de Dades va celebrar, el dia 28 de gener passat, el Dia Europeu de la Protecció de Dades amb l'organització de la jornada Evolució de la Protecció de Dades a Europa.
El Consell d'Europa va establir la celebració del Dia Europeu de la Protecció de Dades per commemorar l'aprovació del Conveni 108/1981 del Consell d'Europa per a la protecció de les persones amb relació al tractament automatitzat de dades de caràcter personal, el 28 de gener de 1981.
L'objectiu principal de la celebració d'aquest dia és impulsar el coneixement entre els ciutadans i les ciutadanes europeus dels drets i les responsabilitats en matèria de protecció de dades.
L'acte organitzat per l'Apdcat va ser inaugurat per la directora de la institució, Esther Mitjans, i hi van participar dos representants d'organismes europeus.
Esther Mitjans va parlar de l'origen i l'evolució de la regulació del dret fonamental a la protecció de dades a Europa, i a l'Estat espanyol en concret, i va fer una anàlisi de la seva situació actual tenint en compte els reptes que se li plantegen: una societat amb fluxos informatius molt intensos i els riscos derivats de les noves tecnologies.
Va posar de manifest fins a quin punt el dret a la protecció de dades personals es veu afectat, o, més ben dit, limitat, en nom de la seguretat, i també va comentar l'àmplia, però no il·limitada, definició de dada personal que es va adoptar en el dictamen 4/2007, de 20 de juny, elaborat pel Grup de Treball de l'article 29 de la Directiva europea 95/46/CE en matèria de protecció de dades.
Mitjans va acabar la seva intervenció posant en relleu que, tot i que podem dir que des d'una perspectiva jurídica o tècnica hi ha una consciència de l'existència d'aquest dret i de la seva extensió, aquesta realitat professional o especialitzada contrasta amb la realitat social, en què el dret a la protecció de dades és poc conegut pels ciutadans.
I aquesta distància entre la realitat dels especialistes i la realitat dels ciutadans és la que fa que tingui sentit celebrar el Dia Europeu de la Protecció de Dades.
Va intervenir en l'acte Montserrat Enrich, cap del Departament de Recerca del Tribunal Europeu dels Drets Humans, que va fer una interessant exposició sobre el dret a la protecció de dades en el Conveni europeu per a la protecció dels drets humans i les llibertats fonamentals, del 1950.
El Conveni ha intentat fer compatible el dret al respecte a la vida privada (regulat a l'article 8) amb el dret a la llibertat d'expressió i d'informació (regulat a l'article 10).
Amb aquest objectiu, el Consell d'Europa va elaborar el Conveni 108, que ha estat el segon conveni més ratificat pels països membres del Consell d'Europa, després del Conveni dels drets humans.
Montserrat Enrich va comentar la jurisprudència del Tribunal d'Estrasburg, molt centrada en l'accés, la recollida i la transferència de dades personals.
Aquesta jurisprudència, tot i que no és gaire àmplia, reclama una acció positiva dels estats en el sentit que no únicament han de vetllar perquè es respecti el dret a la protecció de dades, sinó que han d'elaborar la normativa i establir els procediments concrets que permetin que els ciutadans i les ciutadanes exerceixin, entre altres, el dret d'accés.
També va participar en la jornada Rosa Barceló, assessora legal del Supervisor Europeu de Protecció de Dades (SEPD), que va parlar sobre l'evolució d'aquest òrgan independent sense caràcter d'institució europea i que es va crear l'any 2001 per garantir que les institucions i els òrgans de la Unió Europea respectin el dret fonamental a la protecció de dades de caràcter personal.
Tot i que la supervisió és l'activitat principal del SEPD, també té funcions d'assessorament pel que fa a legislació específica de protecció de dades i de tota la normativa que tingui impacte en aquesta matèria, alhora que pot intervenir en la Cort de Justícia de Luxemburg.
Rosa Barceló va fer una menció especial de la cooperació del SEPD amb el Grup de Treball de l'article 29 per intentar generalitzar conceptes i opinions en aquesta matèria i equilibrar així la implementació diferent de la normativa de protecció de dades als estats membres.
Va comentar la intenció del SEPD d'iniciar en un futur proper la tasca d'inspecció i la necessitat d'implementar la figura d'un interlocutor de protecció de dades (Data Protection Officer) a totes les entitats, tant privades com públiques, com preveu la legislació alemanya, i va apuntar la possibilitat que la nova directiva que es planteja elaborar la Comissió prevegi aquesta figura.